১। ক্রিকেটে হতাশা প্রদর্শনের নতুন রূপ দেখা গেল রবিবার বিশাখাপত্তনমে। ইংল্যান্ড ওপেনাররা তখন বিখ্যাত ব্লকাথন প্রয়োগ করে ভারতীয় বোলারদের যাবতীয় আক্রমণ সামলে দিচ্ছেন। চতুর্থ দিনের পিচেও উইকেট পাচ্ছিলেন না অশ্বিন, জাডেজা’রা। পর-পর দু’টো ডিআরএস নিয়ে নিলেন ভারতীয় বোলাররা। ৪৬তম ওভারে ইংল্যান্ড তখন ৬৯। রবীন্দ্র জাডেজার একটি লেগস্টাম্পে পড়া বল অ্যালেস্টেয়ার কুকের পায়ে লাগল। কুক লেগ বাই নিতে দৌড়লেন। তাঁকে বিস্মিত করে ভারত চাইল ডিআরএস। টিভি আম্পায়ার জানিয়ে দিলেন নট আউট। পরের ওভারে কুক পা বাড়িয়ে ফরওয়ার্ড ডিফেন্সিভ খেললেন অশ্বিনকে। আবার ডিআরএস চাইলেন অশ্বিন। এবারও প্রত্যাশামতোই নট আউট হয়ে গেল। এই দু’টি ডিআরএস নষ্ট করার ফলে ৮১ ওভার পর্যন্ত আর কোনও ডিআরএস পাবে না ভারত।
২। ভারতের পিচে চতুর্থ দিনে ভেল্কি দেখাবেন স্পিনাররা, এমনটাই ধরে নেওয়া হয়। কিন্তু স্টুয়ার্ট ব্রড দেখিয়ে দিলেন, খারাপ হয়ে পড়া চতুর্থ বা পঞ্চম দিনের ভারতীয় পিচে ভয়ঙ্কর হয়ে উঠতে পারেন সিম বোলাররাও। সব মিলিয়ে ১৪ ওভারে ৩৩ রান দিয়ে পেলেন চার উইকেট। ব্রড পরে জানিয়ে গেলেন, উপমহাদেশে পেস বোলিংয়ের মূল্যবান পরামর্শ পেয়েছেন জাহির খানের কাছ থেকে। জাহিরের টিপ্‌স থেকেই তিনি এবং জিমি অ্যান্ডারসন উপকৃত হচ্ছেন। 
৩। বোল্টনের বয়কট বলা হয় তাঁকে। কেউ কেউ বলেন, বেবি বয়কট। রবিবারের বিশাখাপত্তনমে ১৪৪ বল ধরে তিনি রুখে দিলেন ভারতীয় বোলারদের প্রতিরোধ। যা দেখে হাসিব হামিদকে নিয়ে উচ্ছ্বসিত ইংল্যান্ডের প্রাক্তন ক্রিকেটারেরা। নাসের হুসেন যেমন বললেন, ‘‘বুকে, হাতে, থাইয়ে আঘাত পাচ্ছিল হামিদ। ভারতীয় পেসারদের বলে চোট পেয়েছে। কিন্তু বুক চিতিয়ে লড়ে গিয়েছে হামিদ।’’ মাত্র উনিশ বছর বয়স হামিদের। তাঁর বাবা ভারতের রাজকোট থেকে ইংল্যান্ডে গিয়ে বসবাস শুরু করেছিলেন। ভারতেই ছেলের শুভযাত্রা শুরু হয়ে গেল।
৪। শেষ পর্যন্ত যদি বিশাখাপত্তনমের এই টেস্ট শেষ দিনে রুদ্ধশ্বাস নাটকের দিকে যায়, তাহলে অমূল্য হয়ে দেখা দিতে পারে জয়ন্ত যাদবের ইনিংস। মহম্মদ শামিকে নিয়ে শেষ উইকেটে যাদব যোগ করে গেলেন ৪২ রান। যা বিশাল হয়ে দেখা দিতে পারে। জয়ন্ত যাদব অভিষেক টেস্টের প্রথম ইনিংসে ৪৫ রান করে ছাপ ফেলেছিলেন। দ্বিতীয় ইনিংসেও তাঁর নাছোড় মনোভাব সকলের নজর কাড়ল। বিশেষ করে ইংল্যান্ডের সবথেকে সফল স্পিনার আদিল রশিদকে যেভাবে পেটালেন যাদব, তা মনে রাখার মতো। দশম উইকেটে তাঁর এবং শামির পার্টনারশিপের জন্যই ভারতের ‘লিড’ পৌঁছে গেল ৪০৪ রানে। শেষে মঈন আলিকে আক্রমণে আনলেন কুক। অফস্পিনার মঈন প্রথম বলেই স্টাম্প আউটে ফেরালেন শামিকে।